Koronavirus: Dokter sterf; virus versprei na ander lande‘n Pasiënt word by Zhongnan-hospitaal behandel (24 Januarie 2020) (Foto: Xiong Qi/Xinhua via AP) ŉ Dokter wat pasiënte in Wuhan, China behandel het wat met die koronavirus besmet is, het Saterdag gesterf. Die Paper-koerant berig Liang Wudong (62) het by die Hubei Xinhua-hospitaal gewerk en is op 18 Januarie in die hospitaal opgeneem, twee dae ná die eerste simptome van die siekte opgemerk is. Die South China Morning Post het berig die werklike getal dokters wat met die virus besmet is, is baie hoër as die amptelike syfer. Die onbekende tipe virale longontsteking is laat in Desember opgemerk. China en die Wêreldgesondheidorganisasie het intussen bevestig dit is ŉ nuwe vorm van die koronavirus, tans bekend as 2019-nCoV. Volgens China se Nasionale Gesondheidskommissie is 1 287 persone met die virus besmet en minstens 41 persone het reeds gesterf. Gevalle van die nuwe koronavirus is ook in die VSA, Suid-Korea, Japan, Viëtnam, Singapoer, Thailand, Frankryk, Nepal, Australië en Taiwan aangemeld. Die Wêreldgesondheidsorganisasie het Donderdag gesê dit is nog te vroeg om ŉ wêreldwye noodtoestand af te kondig.